醉中放言
作者：黎廷瑞
朝代：宋

paragraphs: 一器集百蚋，分寸爭營營。
醉鄉有太古，長年樂昇平。
尚不知揖讓，固應無戰爭。
吾嘗涉其境，信美不可名。
遺我度世方，南遊釀滄溟。
蟠桃以供核，釣鯨爲之羹。
小醉五百年，大醉三千齡。
俟其變桑田，翩然却歸耕。
我耕不藝秫，還以供瓶罌。
哀哉彼衆狂，何不促我行。
汝行未宜遠，小駐中山程。
中山有神醪，千日醉不醒。
三十六番醉，亦足了汝生。